Nju Jork, aktivitet për Kosovën: të ftuar nderi Lorik Cana e Eliot Engel
Takimi i organizuar nga Fondi Kosovë-Amerikë i Edukimit, i kushtohej çështjes së edukimit cilësor të të rinjve në Kosovë.
Lorik Cana njihet si një ndër përfaqësuesit më në zë të Kosovës në skenën botërore. Ai ka luajtur me disa nga ekipet më të mira të Evropës dhe ka qenë kapiten i ekipit kombëtar të Shqipërisë kur ajo u kualifikua për finalet e EUEFA-s në vitin 2016 në Francë. Cana, i cili jeton në Romë, është tërhequr nga futbolli dhe thotë se ka vendosur të merret me investime. Por ai ruan dëshirën e madhe për të ndihmuar vendlindjen e tij, Kosovën, që të përparojë në rrugën e ndërtimit si shtet i ri: Programet e Fondit për Edukimin Kosovë-Amerikë (KAEF), ndihmojnë 6 deri në 8 ose 10 të rinj nga Kosova për të bërë masterin në Shtetet e Bashkuara, kryesisht në administrim biznesi dhe në fusha që lidhen me zhvillimin ekonomik të Kosovës. Dan Davidson, President i Këshillave Amerikane për Edukimin Ndërkombëtar, që përfshijnë edhe KAEF-in, thotë se më shumë se 90 për qind e studentëve nga Kosova që vijnë në Amerikë kthehen përsëri në vendin e tyre: Në mbrëmje ishte edhe kongresmeni Eliot Engel, një ndër mbështetësit më të rëndësishëm të Kosovës në qarqet e politikës amerikane. Zotit Engel i pëlqen të përsërisë se respekti që shqiptarët në Kosovë dhe Shqipëri tregojnë ndaj Amerikës është i pakrahasueshëm me çdo vend tjetër. Ai pranon pa mëdyshje se në Kosovë ka probleme, por shikon përparim: Anea Hapçiu, një nga përfitueset e programit të KAEF-it, mund të quhet shembulli tipik i asaj se çfarë ndryshimi sjell një edukim cilësor. Pas studimeve në Uashington, Anea hapi në Kosovë një zyrë për edukimin profesional të grave, të cilësuar si një ndër më të suksesshmet në botë. Anea ka hapur gjithashtu studion e parë të jogës në Kosovë: Mark Gjonaj, anëtar i Asamblesë së së shtetit të Nju Jorkut, tha se investimi për edukimin është çelësi për transformimin e Kosovës: Georgio Kolaj, bashkëpronar i njërit prej rrjeteve më të suksesshme amerikane të picerive, ndihmon KAEF-in për të sjellë të rinj nga Kosova në universitetet amerikane. Ai ka në plan të hapë biznes në Kosovë, falë besimit që ka tek rinia e saj: Granit Gjonbalaj, erdhi në Amerikë me familjen nga Mali i Zi kur ishte fare i vogël. Tani familja e tij ka një biznes të suksesshëm pronash të patundshme në Nju Jork me një zyrë të madhe edhe në Kosovë. Graniti beson se ka ardhur koha që të punojë me një organizatë si KAEF-i për të ndihmuar njerëz të tjerë në Kosovë të arrijnë suksesin: Mbrëmja gala në Nju Jork kishte një titull kuptimplotë: Kosova në skenën botërore dhe disa nga ata që folën thanë se vendit nuk i mungojnë talentet apo shembujt e suksesit në nivel botëror, si Lorik Cana. Drejtuesit e Fondit KAEF besojnë megjithatë se duhet bërë më shumë për edukimin e të rinjve, i cili sipas tyre është i pazëvendësueshëm në zgjidhjen e problemeve më të ngutshme dhe forcimin ekonomik të vendit.